## Odluka o koncesiji pomorskog dobra u svrhu gospodarskog korištenja luke posebne namjene - industrijske luke TC Umag

### NN 39/1999 (23.4.1999.), Odluka o koncesiji pomorskog dobra u svrhu gospodarskog korištenja luke posebne namjene - industrijske luke TC Umag

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95), Vlada Republike Hrvatske je na sjednici održanoj 22. travnja
1999. godine, donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - INDUSTRIJSKE LUKE TC UMAG**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 3. Pomorskog zakonika, prihvaća se prijava postojećeg
korisnika luke posebne namjene - industrijske luke Tvornice cementa Umag,
Tvornice cementa Umag d.d., Umag (u daljnjem tekstu: Ovlaštenik), te daje
ovlaštenje za gospodarsko korištenje pomorskog dobra u luci posebne namjene.

Pomorsko dobro koje je predmet ove Odluke u svrhu gospodarskog korištenja
postojeće luke posebne namjene - industrijske luke koja je od značaja za
Republiku Hrvatsku, obuhvaća lučko područje:

1. kopneni dio: područje k.č. 3969 k.o. Umag površine 4969 m2
što u naravi predstavlja pristanišni gat, te dijelove k.č. 3970 površine
3660 m˛, i k.č. 3418 površine 3850 m2, a što u naravi predstavlja
obalni pojas omeđen točkama 11, 12, 13, 14, i 15 (sve obilježeno u grafičkom
prilogu). Narečeno kopneno područje pomorskog dobra obuhvaća površinu od
12.479 m2.

2. morski prostor ukupne površine 13.278 m2 omeđen je spojnicom
točaka:

```
              Y                      Z

 1.      5 384 206,70           5 032 073,60

 2.     5 384 189,70            5 032 092,40

 3.     5 384 248,30            5 032 144,90

 4.     5 384 424,80            5 031 950,80

10.     5 384 389,40            5 031 919,50
```

Cjelokupno područje ucrtano je na snimci stvarnog stanja u mjerilu 1:1000
k.o. Umag d.l. 52, 53, 54 i 55 koja čini sastavni dio ove Odluke, a ne
objavljuje se u "Narodnim novinama".

II.

Koncesija se daje u svrhu gospodarskog korištenja luke posebne namjene
- industrijske luke TC Umag.

Ovlaštenik se obvezuje da lučko područje - pomorsko dobro koje ovom
Odlukom dobija na gospodarsko korištenje, koristi isključivo za obavljanje
lučkih djelatnosti za svoje posebne potrebe.

III.

Ovlaštenik je dužan gospodarski koristiti industrijsku luku, sukladno
Zakonu o morskim lukama, drugim zakonima i podzakonskim aktima iz područja
sigurnosti plovidbe, zaštite okoliša, te lokacijskom, građevinskom i uporabnom
dozvolom i to na način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 10 godina, računajući
od dana sklapanja Ugovora o koncesiji pomorskog dobra.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m2 dodijeljenog pomorskog
dobra, godišnje;

b) promjenjivi dio naknade u iznosu od 1,10 kuna po pretovarenoj toni
tereta godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji
i to uvijek za tekuću godinu unaprijed. Za naredne godine stalni dio naknade
plaća se unaprijed do 1. ožujka u godini. Za godinu u kojoj je dana koncesija
i za godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se unatrag i to:

do 30. rujna u tekućoj godini prema pretovaru u prvom polugodištu;

do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VII.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/99-01/06
Urbroj: 5030116-99-1
Zagreb, 22. travnja 1999.

Predsjednik
**mr. Zlatko Mateša,** v.r

Odluka, NN 39/1999-789